*„Nagy - nagy, ami fenn forog
        Játékon: a haza és Melinda.”*

Az idézett gondolatot Petúr bán fogalmazza meg és mondja ki az Első szakasz harmadik jelenetében, s teszi az elégedetlen magyar nemesek összefogásának jelszavává is. E mondat véleményünk szerint utal Katona József alkotásának lényegére, hiszen kifejezi a közéleti és magánéleti szál összefonódását a darabban, mely Bánk személyében fut össze, de ez a kettősség szinte valamennyi alak sorsát meghatározza.

Gertrudis egyszerre királyi méltóság és Ottó nővére, a hozzá közel állók érdekeinek képviselője. A király feleségeként hatalommal, jogokkal rendelkezik, s ennek tudatában adományoz földeket, címeket udvaroncainak és rokonainak. Tehetetlen, gyáva öccse, Ottó magánéleti problémáinak megoldásában is szerepet vállal, támogatja Melinda elcsábítását. E tetteivel egyszerre sérti a magyar nemesek jogait és Bánk családjának becsületét.

Bánk a magyar nemesek fegyveres felkelését megakadályozza. Nem tehet mást, hiszen a király képviselőjeként nem engedheti, hogy zűrzavar legyen az országban. Petúr érveit, Tiborc panaszait meghallgatja, tisztában van azok igazságtartalmával, mégis a királyhoz hű közszereplőként vívódik, mérlegel. Tudja, hogy csak két rossz lehetőség között választhat. A királyné és udvaroncai magyarokat sértő viselkedését diplomatikusan nem lehet megszüntetni, a fegyveres harc pedig éppen a magyarok vesztét okozná. Ezt a magatartást természetesnek tartjuk egy, a haza sorsát szívén viselő bölcs férfi kapcsán. De Bánk férj és apa is, és ebben a bonyolult helyzetben Melindával, a feleségével szemben tragikus vétséget követ el, ugyanis miközben a köz érdekeivel foglalkozik, asszonyát kiszolgáltatja Ottó terveinek, őrületbe kergeti, megtagadja őt. Ottó bosszújától sem tudja megvédeni, hiszen Gertrudis megölése után az udvarban marad, hogy királya ítéletével bátran szembenézhessen. S bár tettéért a király nem ítéli halálra, ekkorra Bánk már mindenét, mely életének értelmet adott, elveszíti. Lelki összeomlásának oka Melinda tragikus sorsában keresendő.

Endre királlyal kapcsolatban is felmerül a közélet-magánélet kérdése. Halott feleségét nem sirathatja meg nyíltan, hiszen a király nem mutathatja ki érzelmeit az alattvalók előtt. Mikor Bánk összeomlik Melinda halálhírét hallva, Endre magánál szerencsésebbnek tartja őt, mert dühének és fájdalmának szabad folyást engedhet, míg ő kénytelen királyként viselkedni. Neki is, mint korábban Bánknak, döntenie kell. Mint feleségét, gyermekei anyját elvesztő férj, mint magánember álljon-e bosszút a családját tönkre tevő gyilkoson, vagy mint bölcs uralkodó lássa be, hogy ítéletével saját népe ellen cselekedne, s újabb békétlenség forrásává válna. Katona művének világában a királyné gyilkosát az uralkodó felmenti annak tudatában, hogy Bánk veszteségeit az ő döntése nem csökkenti.

Katona József művében olyan kérdéseket vet fel, melyek kortól függetlenek, hiszen napjainkban is létező probléma a közösség szolgálatának és a magánéletnek összeegyeztetése, illetve a helyes döntés meghozatala előtti mérlegelés kérdése. Nem kell a darabbéli kiélezett helyzetekre gondolnunk, hiszen környezetünkben is találkozunk olyan tanárokkal, orvosokkal, a közért dolgozó emberekkel, akik magán- vagy családi életük rovására is más emberekért dolgoznak, s bizonyos helyzetekben dönteniük kell az egyik vagy a másik mellett. Bánkhoz hasonlóan nekik sem könnyű a döntés.

 Készítették: Taragikák